b"\n_START_ARTICLE_\nMekong\n_START_SECTION_\nGeografia\n_START_PARAGRAPH_\nEl riu Mekong neix a l'Him\xc3\xa0laia i mor al Mar de la Xina Meridional. Amb 4.350 quil\xc3\xb2metres \xc3\xa9s el riu m\xc3\xa9s llarg del sud-est asi\xc3\xa0tic. _NEWLINE_El curs superior del riu, que transcorre per terres xineses, \xc3\xa9s salvatge. Com que ha de salvar un desnivell de 4.500 metres, hi ha salts d'aigua, pendents molt pronunciats, r\xc3\xa0pids i gorges profundes._NEWLINE_La segona meitat del recorregut del riu ja \xc3\xa9s m\xc3\xa9s tranquil, perqu\xc3\xa8 nom\xc3\xa9s li cal baixar 500 metres. En aquest trajecte el riu fa de frontera entre Myanmar i Laos, i tamb\xc3\xa9 entre Laos i Tail\xc3\xa0ndia. En aquest tram el riu tamb\xc3\xa9 forma r\xc3\xa0pids quan passa per Cambodja i salts d'aigua a Laos: el cabal que es precipita en aquestes cascades, conegudes amb el nom de cascades de Khone, \xc3\xa9s superior a qualsevol altre salt d'aigua del m\xc3\xb3n. Quan arriba al Vietnam el riu es divideix en nou bra\xc3\xa7os amb m\xc3\xbaltiples ramificacions, per la qual cosa forma un delta amb una extensi\xc3\xb3 de 40.000 km\xc2\xb2 i uns 320 quil\xc3\xb2metres de canals navegables, que rep el nom de Delta del Mekong.\n_START_SECTION_\nEconomia de la regi\xc3\xb3\n_START_PARAGRAPH_\nEl Mekong \xc3\xa9s fonamental per a l'economia del sud-est asi\xc3\xa0tic, perqu\xc3\xa8 proporciona aliment a uns cent milions de persones. Els immensos arrossars de la regi\xc3\xb3, enriquits pel llim que porta el riu, permeten fer tres collites l'any. No \xc3\xa9s estrany, doncs, que Tail\xc3\xa0ndia i el Vietnam siguin els majors productors mundials d\xe2\x80\x99arr\xc3\xb2s. A m\xc3\xa9s del cultiu, la pesca tamb\xc3\xa9 \xc3\xa9s una activitat important. Cada any es capturen 1.300.000 tones de peix, entre els quals hi ha un peix gat gegant, que est\xc3\xa0 en perill d'extinci\xc3\xb3 a causa de la sobreexplotaci\xc3\xb3._NEWLINE_L'activitat humana que es desenvolupa als marges del riu \xc3\xa9s molt destacable. Pel riu hi transiten tot tipus d'embarcacions, des de transbordadors amb passatgers fins a vaixells de mercaderies._NEWLINE_Al llarg del Mekong hi ha ciutats importants, com la capital de Laos, Vientiane, que des de fa m\xc3\xa9s de mil anys \xc3\xa9s famosa pels canals, les pagodes i les cases constru\xc3\xafdes sobre pilons de fusta. Una altra ciutat important hist\xc3\xb2ricament \xc3\xa9s Luang Prabang, que primer va ser capital de l'estat tai-laosi\xc3\xa0 i despr\xc3\xa9s va ser capital del regne de Laos fins a l'\xc3\xa8poca colonial francesa. Phnom Penh, la capital de Cambodja, tamb\xc3\xa9 est\xc3\xa0 a la vora del Mekong."